<classify> RAIS John Magufuli amewapongeza na kuwazawadia wachezaji wa timu ya Taifa ya Tanzania Taifa Stars, kwa kufanikiwa kufuzu kucheza fainali za michuano ya soka barani Afrika kwa mwaka 2019 AFCON-2019.Pia, amempongeza na kumzawadia bondia Hassan Mwakinyo, ambaye juzi alishinda pambano lake dhidi ya bondia Sergio Gonzalez wa Argentina, lililofanyika Jijini Nairobi, Kenya. Kwa mujibu wa taarifa ya Mkurugenzi wa Mawasiliano ya Rais, Gerson Msigwa, hafla ya kuwapongeza wanamichezo hao ilifanyika Ikulu, Dar es Salaam jana.Sherehe hiyo ilihudhuriwa na Makamu wa Rais, Samia Suluhu Hassan, Waziri Mkuu, Kassim Majaliwa, viongozi wa Shirikisho la Mpira wa Miguu nchini TFF, Kamisheni ya Ngumi Tanzania TPBRC na Kamati ya Ushindi ya Taifa Stars, iliyoongozwa na Mkuu wa Mkoa wa Dar es Salaam, Paul Makonda. Akizungumza katika hafla hiyo, Rais Magufuli alielezea kufurahishwa kwake na matokeo ya mchezo wa juzi, ambapo Taifa Stars iliifunga timu ya Taifa ya Uganda The Cranes katika Uwanja wa Taifa Dar es Salaam kwa magoli 3-0.Aliahidi kuwa serikali itaendelea kuunga mkono juhudi za wanamichezo wote, kwa kuwa mafanikio yao yanaliletea taifa sifa na heshima na pia yanatangaza fursa mbalimbali, ikiwemo utalii, biashara na uwekezaji. Rais Magufuli aliwapongeza wachezaji wa Taifa Stars, viongozi wa TFF, Kamati ya Ushindi ya Taifa Stars na Watanzania wote, kwa kuungana pamoja kuishangilia timu yao katika mchezo wa juzi bila kujali tofauti zao za kidini, itikadi za kisiasa, makabila na kanda wanazotoka.Kwa kweli jana juzi nilifurahi sana jinsi mlivyokuwa mnacheza na jinsi mlivyofunga magoli, Watanzania wanataka furaha, sio kufungwafungwa kama mlivyofungwa kule Lesotho, ile iliniuma sana hadi nilipanga kuwa sitaita tena timu kuja hapa Ikulu, lakini sasa safi. Nataka niwahakikishie serikali ipo na nyinyi na ni matarajio yangu kuwa mtajiandaa vizuri ili mkafanye vizuri katika michuano ya AFCON huko Misri, sasa vita imeanza, alisema Rais Magufuli.Rais Magufuli ametoa changamoto kwa wadau wote wa michezo, kuhakikisha wanasimamia uboreshaji wa miundombinu ya michezo, wanajipanga vizuri kwa michezo mbalimbali ya kuiwakilisha nchi, wanarekebisha dosari zote zilizosababisha kusuasua kwa Tanzania katika michezo ya kimataifa. Aliipongeza TFF kwa kufanikiwa kurejesha mgawo wa fedha za maendeleo kutoka Shirikisho la Soka Duniani FIFA. Aliiagiza Wizara ya Habari, Utamaduni, Sanaa na Michezo, kufuatilia uendeshaji wa Uwanja wa Taifa ili kujiridhisha juu ya mapato na matumizi ya fedha za uwanja huo na kuangalia ubora wake, kutokana na kuwepo kwa taarifa kuwa maeneo yanayoharibika, hayafanyiwi matengenezo inavyopaswa.Rais Magufuli alimpongeza bondia Hassan Mwakinyo kwa ushindi alioupata hapo juzi baada ya kumpiga kwa knockout bondia Sergio Gonzalez wa Argentina katika pambano lisilo la ubingwa lililofanyika Nairobi nchini Kenya, pamoja na mapambano mengine ambayo alishinda. Alimtaka kuendelea kufanya vizuri katika mapambano mengine ili kuipatia sifa Tanzania.Nafahamu kuwa unazo changamoto nyingi ambazo hukusema hapa, lakini nakupongeza sana, juzi umemtandika yule jamaa mpaka akakaa chini na huwa nakuona unavyofanya mazoezi makali kwa kutumia matairi, wewe ni kijana safi sana, alisema Rais. Rais Magufuli aliipongeza Kampuni ya Serengeti Breweries Limited, ambayo ni wadhamini wa timu ya Taifa Stars na SportPesa, ambao ni wadhamini wa bondia Hassan Mwakinyo kwa mchango wao mkubwa wa kuendeleza michezo.Katika hafla hiyo, Magufuli alikubali maombi yaliyotolewa na Wizara ya Habari, Utamaduni, Sanaa na Michezo ya kusaidiwa maandalizi ya michuano ya AFCON kwa vijana wa chini ya miaka 17 iliyopangwa kuanza Aprili 14, 2019 hadi Aprili 28, 2019 jijini Dar es Salaam huku Tanzania ikiwakilishwa na timu ya Serengeti Boys, ambapo alisema serikali itatoa Sh bilioni moja kusaidia maandalizi hayo.Halikadhalika, Rais Magufuli alitoa zawadi ya kiwanja kimoja cha kujenga nyumba jijini Dodoma kwa kila mchezaji wa Taifa Stars, bondia Hassan Mwakinyo, mchezaji wa zamani na nahodha wa Taifa Stars, Leodegar Tenga na mchezaji wa zamani na mfungaji wa bao lililoiwezesha Tanzania kucheza robo fainali ya AFCON mwaka 1980, Peter Tino ambaye pia amezawadiwa Sh milioni 5.Kwa upande wao, wachezaji wa Taifa Stars ambao waliongozwa na nahodha msaidizi, Himid Mao na bondia Hassan Mwakinyo walimshukuru Rais Magufuli na serikali kwa ushirikiano mkubwa, walioupata hadi kufikia mafanikio hayo na waliahidi kuendelea kufanya vizuri katika michezo inayofuata. Pamoja na kuwapongeza wachezaji wa Taifa Stars na bondia Hassan Mwakinyo, Rais alikula chakula cha mchana na wachezaji hao.  <topic>: kitaifa 